
Uznesenie Okresný súd Vranov nad Topľou v exekučnej veci oprávneného: EOS KSI Slovensko, s.r.o. so sídlom Prievozská 2, 821 09 Bratislava - mestská časť Ružinov, IČO: 35 724 803, zastúpený: Remedium Legal, s.r.o. so sídlom Prievozská 2, 821 09 Bratislava - mestská časť Ružinov, IČO: 53 255 739, proti povinnému: neb. A. B., nar. XX.XX.XXXX, naposledy bytom C. D. XXX, o vymoženie 762,30 eur s príslušenstvom, o žiadosti súdneho exekútora o udelenie poverenia na vykonanie exekúcie, takto rozhodol: I. Súd exekučné konanie z a s t a v u j e . II. Súd z a v ä z u j e oprávneného zaplatiť súdnemu exekútorovi trovy exekúcie vo výške 19,92 eur do troch dní od právoplatnosti tohto uznesenia. odôvodnenie: 1. Oprávnený sa návrhom na vykonanie exekúcie podaným u súdneho exekútora JUDr. Rudolfa Krutého, PhD., Exekútorský úrad Bratislava, so sídlom Záhradnícka 60, 821 08 Bratislava, domáhal vykonania exekúcie na vymoženie svojej pohľadávky voči povinnému, a to sumy vo výške 762,30 eur s príslušenstvom, na podklade exekučného titulu -rozhodcovského rozsudku vydaného Stálym rozhodcovským súdom zriadeným pri Asociácii pre arbitráž, sp. zn. SRSAspA 11764/16 zo dňa 04.08.2016, ktorý sa stal právoplatným dňa 21.11.2016 a vykonateľným dňa 24.11.2016. 2. Dňa 26.01.2017 doručil súdny exekútor súdu žiadosť o udelenie poverenia na vykonanie exekúcie, ktorú odôvodnil návrhom oprávneného a pripojeným exekučným titulom, a žiadal udeliť poverenie pre vymoženie istiny vo výške 762,30 eur s príslušenstvom. 3. Pri lustrácii povinného bolo zistené, že povinný zomrel dňa XX.XX.XXXX. Uznesením, č.k. 5D/108/2019 zo dňa 09.05.2019, súd konanie o dedičstve zastavil v zmysle § 187 ods. 1 Civilného mimosporového poriadku, nakoľko poručiteľ nezanechal žiadny majetok. 4. Túto informáciu súd oznámil oprávnenému a súdnemu exekútorovi a zároveň ho vyzval na vyúčtovanie trov konania. 5. Oprávnený v podaní zo dňa 24.06.2024 uviedol, že podáva návrh na zastavenie exekúcie v zmysle § ust. § 57 ods. 1 písm. h) Exekučného poriadku, nakoľko sú splnené všetky zákonné podmienky. 6. Podaním zo dňa 11.06.2024, súdny exekútor oznámil tunajšiemu súdu, že si uplatňuje trovy konania vo výške 33,19 eur / účinné od 01.05.2008. 7. Podľa § 9a ods. 1 EP v platnom znení, ak to povaha veci nevylučuje, v konaní podľa tohto zákona sa primerane použijú ustanovenia Civilného sporového poriadku.
8. Podľa § 7 zákona č. 40/1964 Zb. (ďalej len „OZ), spôsobilosť fyzickej osoby mať práva a povinnosť vzniká narodením. Túto spôsobilosť má aj počaté dieťa, ak sa narodí živé a podľa ods. 2, smrťou táto spôsobilosť zanikne. 9. Podľa § 61 Civilného sporového poriadku (ďalej len „CSP“), procesnú subjektivitu má ten, kto má spôsobilosť na práva a povinnosti; inak len ten, komu ju zákon priznáva. 10. Podľa § 62 CSP, ak strana nemá procesnú subjektivitu, súd konanie zastaví. 11. Podľa § 63 ods. 1 CSP, ak strana zomrie počas konania skôr, ako sa konanie právoplatne skončí, súd posúdi podľa povahy sporu, či má konanie zastaviť, alebo v ňom môže pokračovať. 12. Podľa § 161 ods. 1, 2 CSP, ak tento zákon neustanovuje inak, súd kedykoľvek počas konania prihliada na to, či sú splnené podmienky, za ktorých môže konať a rozhodnúť. Ak ide o nedostatok procesnej podmienky, ktorý nemožno odstrániť, súd konanie zastaví. 13. Povinný zomrel po podaní žiadosti o udelenie poverenia, avšak zomrel v čase, kedy nebolo právoplatne rozhodnuté o zamietnutí tejto žiadosti. Súd má za to, že povinný stratil počas exekučného konania procesnú subjektivitu, čo v danom prípade predstavuje neodstrániteľnú vadu konania a zároveň aj neprípustnú exekúciu. 14. Ak súd rozhodne o zastavení exekúcie, rozhodne aj o tom, kto a v akej výške platí trovy exekúcie (§200 ods. 2 EP). 15. V zmysle § 47 ods. 3, druhá veta Exekučného poriadku, do doručenia poverenia súdu na vykonanie exekúcie má však exekútor nárok iba na odmenu za spísanie návrhu na vykonanie exekúcie a nárok na náhradu účelne vynaložených hotových výdavkov. 16. Dňa 11.06.2024 bolo tunajšiemu súdu doručené podanie, v ktorom súdny exekútor uviedol, že si uplatňuje trovy vo výške spolu v zmysle § 14 ods. 1 vyhlášky MS SR č. 288/1995 Z. z., podľa ktorej, ak súd exekúciu zastaví je odmena súdneho exekútora najmenej 33,19 eur + DPH (účinného od 01.05.2008). 17. Podľa § 21a vyhlášky, odmena za spísanie návrh na vykonanie exekúcie do zápisnice je 16,60 eur. 18. Súd preto nepriznal exekútorovi náhradu trov konania v takej výške, ako si uplatňoval v zmysle § 14 ods. 1 vyhlášky ale postupoval pri priznaní odmeny podľa § 21a vyhlášky. 19. Od 1.1.2011 sa priznáva DPH vo výške 20% v súlade s § 19 a § 85j zák. č. 222/2004 Z.z. o dani z pridanej hodnoty v znení neskorších predpisov a stanoviska Daňového riaditeľstva SR o výške DPH 20%. V tomto prípade ide o výšku 3,32 eur (20% DPH zo sumy 16,60 eur). 20. Trovy exekučného konania spolu predstavujú celkovo sumu 19,92 eur. 21. Exekučný poriadok zakotvuje pravidlo, podľa ktorého trovy exekúcie zásadne má platiť a znášať povinný (ust. § 197 Exekučného poriadku). Z tohto pravidla, podľa ktorého trovy exekúcie zásadne má platiť a znášať povinný, existujú dve výnimky, kedy trovy znáša oprávnený. Prvá je, keď prišlo k zastaveniu exekúcie zavinením oprávneného (ust. § 203 ods. 1 Exekučného poriadku), kedy existuje možnosť uložiť povinnosť hradiť trovy oprávnenému a druhá situácia, kedy je povinnosť zaviazať oprávneného k náhrade trov exekúcie, nastane vtedy, ak je preukázané, že povinný je nemajetný (ust. § 203 ods. 2 Exekučného poriadku). V tomto prípade išlo o úmrtie žalovaného, ktorý nezanechal žiaden majetok a konanie o dedičstve bolo zastavené v zmysle § 187 ods. 1 Civilného mimosporového poriadku. 22. Vzhľadom na vyššie uvedené súd rozhodol tak, ako je uvedené výrokovej časti tohto rozsudku. Poučenie:
Proti uzneseniu súdu prvej inštancie vydanému súdnym úradníkom, ktoré treba doručiť, je prípustná sťažnosť. Sťažnosť môže podať ten, v koho neprospech bolo uznesenie vydané v lehote 15 dní od doručenia uznesenia na súde, ktorý napadnuté uznesenie vydal. O sťažnosti rozhoduje súd prvej inštancie spravidla bez nariadenia pojednávania. Ak nie je sťažnosť dôvodná, súd sťažnosť zamietne. Ak je sťažnosť dôvodná, súd napadnuté uznesenie zruší alebo zmení; v prípade zrušenia uznesenia je súdny úradník viazaný právnym názorom súdu. Rozsah, v akom sa uznesenie napáda, môže sťažovateľ rozšíriť len do uplynutia lehoty na podanie sťažnosti.

